Planer om et bosted for tidligere misbrugere midt i Øster Brønderslev vækker frygt og usikkerhed blandt naboerne. Mandag forsøgte ejeren af bostedet at skabe fred ved at invitere til åbent kaffemøde i byen.

Det er på adressen Sundeved 4 i Øster Brønderslev, der måske skal være et bosted for op til ti tidligere misbrugere. Lederen af bostedet ærgrer sig over, at hun er kommet på kant med naboerne. Derfor forsøger hun nu at komme i dialog med dem. -	Hvis jeg skulle have gjort noget anderledes, skulle jeg nok have holdt det her kaffemøde noget tidligere. Jeg håber det på en eller anden måde kan skabe lidt mere ro og knap så mange bekymringer blandt naboerne, siger Tina Mørk Løvgreen, der er psykoterapeut og initiativtager til Bostedet Sundeved. Er stadig kritiske Omkring 50 personer  havde valgt at sige tak til invitationen, men flere af de nærmeste naboer valgte at blive hjemme  og fortsætte modstanden mod bostedet. De starter nu en underskriftindsamling mod bostedet. -	Hvis jeg skal være helt ærlig,tror jeg ikke, jeg ville få noget ud af at deltage i et kaffemøde, , siger Pia Jørgensen, der bor 50 meter fra det planlagte bosted. -  Vi er utrygge ved at få ti tidligere misbrugere som tætte naboer, og vi håber, at Brønderslev Kommune vil gennemføre en nabohøring om projektet. Hendes mand Niels Johansen stemmer i: -	Jeg tror, det bliver umuligt at sælge sit hus, hvis der ligger et bosted for tidligere misbrugere lige ved siden af. Der er er også mange ældre mennesker i området og skolebørn, der færdes tæt på, så selvfølgelig giver det utryghed. Hør mere til Niels Johansens argumenter i videoen her: Ikke længere misbrugere Sagen om Bostedet Sundeved har givet en uforsonlig debat på Facebook. Tina Mørk Løvgreen forsøger at mane rygter og usikkerhed i jorden: -	De beboere, der kommer til at bo på Sundeved, er afgiftede og altså ikke misbrugere længere. Hvis vi får mistanke om, at en beboer tager stoffer, kan vedkommende ikke bo her længere, understreger hun. - Der er tale om helt almindelige mennesker, der er kommet ud i et misbrug og har brug for en hånd til at komme på benene igen, siger Tina Mørk Løvgreen, der vil sammensætte et behandlerteam på ti personer med bl.a. psykologer og sygeplejersker. Mangler byggetilladelse TV2 Nord har fået aktindsigt i Bostedet Sundeveds korrespondancer med Brønderslev Kommune. Institutionen er godkendt af Socialtilsyn Nord , men det betyder ikke, at den kan åbne netop  i Øster Brønderslev. Før bostedet kan blive en realitet, skal der nemlig  gives en byggetilladelse  - og før den kan gives, skal der gennemføres en nabohøring. -	Det er rigtigt, at vi ikke har endelig tilladelse til at åbne bostedet i Øster Brønderslev. Så jeg satser alt på, at den byggetilladelse går igennem, siger Tina Mørk Løvgreen. - Bostedet her er mit hjertebarn, og jeg glæder mig til at blive i stand til at hjælpe en masse mennesker, lyder det. Stadig en dårlig idé Morten Pedersen er en af de nærmeste naboer til Sundeved 4, hvor bostedet måske skal ligge. Han havde efter kaffemødet stadig ikke fidus til projektet. -	Det handler grundlæggende om, at de vil lave et bosted på et sted, hvor vi ikke ønsker det skal ligge, siger han. - Det er selvfølgelig fint, at vi kan tage en dialog - men vi synes stadig, det er en rigtig dårlig idé.